Document ID: 32005D0325

KOMISJONI OTSUS
8. märts 2005,
Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Malta Vabariigi ja Poola Vabariigi vabastamise kohta kohustusest kohaldada teatavate liikide suhtes nõukogu direktiive 66/401/EMÜ, 66/402/EMÜ, 68/193/EMÜ, 1999/105/EÜ ja 2002/57/EÜ, mis käsitlevad vastavalt söödakultuuride seemne, teraviljaseemne, viinamarjade vegetatiivse paljundusmaterjali, metsapaljundusmaterjali ning õli- ja kiudtaimede seemne turustamist
(teatavaks tehtud numbri K(2005) 525 all)
(Ainult tšehhi-, eesti-, kreeka-, läti-, leedu-, malta- ja poolakeelsed tekstid on autentsed)
(EMPs kohaldatav tekst)
(2005/325/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuni 1966. aasta direktiivi 66/401/EMÜ söödakultuuride seemne turustamise kohta, (1) eriti selle artiklit 23a,
võttes arvesse nõukogu 14. juuni 1966. aasta direktiivi 66/402/EMÜ teraviljaseemne turustamise kohta, (2) eriti selle artiklit 23a,
võttes arvesse nõukogu 9. aprilli 1968. aasta direktiivi 68/193/EMÜ viinamarjade vegetatiivse paljundusmaterjali kohta, (3) eriti selle artiklit 18a,
võttes arvesse nõukogu 22. detsembri 1999. aasta direktiivi 1999/105/EÜ metsapaljundusmaterjali turustamise kohta, (4) eriti selle artiklit 20,
võttes arvesse nõukogu 13. juuni 2002. aasta direktiivi 2002/57/EÜ õli- ja kiudtaimede seemne turustamise kohta, (5) eriti selle artiklit 28,
võttes arvesse Tšehhi, Eesti, Küprose, Läti, Leedu, Malta ja Poola esitatud taotlusi,
ning arvestades järgmist:
(1)
Direktiivides 66/401/EMÜ, 66/402/EMÜ, 68/193/EMÜ, 1999/105/EÜ ja 2002/57/EÜ esitatakse teatavad söödakultuuride seemne, teraviljaseemne, viinamarjade paljundusmaterjali, metsapaljundusmaterjali ning õli- ja kiudtaimede seemne turustamise sätted. Samuti sätestatakse kõnealustes direktiivides, et teatavatel tingimustel võidakse liikmesriigid täielikult või osaliselt vabastada kohustusest kohaldada kõnesolevaid direktiive teatavate liikide või materjalide suhtes.
(2)
Teatavates liikmesriikides ei paljundata ega turustata tavaliselt lisa I, II ja V osas nimetatud liikide seemneid. Lisaks on viinamarjade kasvatamine ja lisa III osas nimetatud paljundusmaterjalide turustamine teatavates liikmesriikides minimaalse majandusliku tähtsusega. Samuti ei ole lisa IV osas nimetatud puuliigid teatavate liikmesriikide metsanduses olulised.
(3)
Kuni need tingimused püsivad, peavad asjakohased liikmesriigid olema vabastatud kohustusest kohaldada direktiivide 66/401/EMÜ, 66/402/EMÜ, 68/193/EMÜ, 1999/105/EÜ ja 2002/57/EÜ sätteid kõnealuste liikide ja materjalide suhtes.
(4)
Käesolevas otsuses sätestatud meetmed ei tohi piirata komisjoni 16. detsembri 2003. aasta määruse (EÜ) nr 2199/2003, milles sätestatakse üleminekumeetmed nõukogu määruse (EÜ) nr 1259/1999 kohaldamiseks 2004. aastal seoses ühtse pindalatoetuse kavaga Tšehhi Vabariigis, Eestis, Küprosel, Lätis, Leedus, Ungaris, Maltal, Poolas, Sloveenias ja Slovakkias, (6) sätete kohaldamist.
(5)
Käesolevas otsuses sätestatud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Käesoleva otsuse lisa I osas nimetatud liikmesriigid vabastatakse kohustusest kohaldada direktiivi 66/401/EMÜ, välja arvatud artikli 14 lõige 1, tabeli esimeses veerus loetletud liikide suhtes.
2. Käesoleva otsuse lisa II osas nimetatud liikmesriigid vabastatakse kohustusest kohaldada direktiivi 66/402/EMÜ, välja arvatud artikli 14 lõige 1 ja Läti puhul ka artikli 19 lõige 1 maisi suhtes, tabeli esimeses veerus loetletud liikide suhtes.
3. Käesoleva otsuse lisa III osas nimetatud liikmesriigid vabastatakse kohustusest kohaldada direktiivi 68/193/EMÜ, välja arvatud artikkel 12 ja artikli 12 punkt a, tabeli esimeses veerus loetletud liikide suhtes.
4. Käesoleva otsuse lisa IV osas nimetatud liikmesriigid vabastatakse kohustusest kohaldada direktiivi 1999/105/EÜ, välja arvatud artikli 17 lõige 1, tabeli esimeses veerus loetletud liikide suhtes.
5. Käesoleva otsuse lisa V osas nimetatud liikmesriigid vabastatakse kohustusest kohaldada direktiivi 2002/57/EÜ, välja arvatud artikkel 17 ja Malta puhul ka artikli 9 lõige 1 päevalille suhtes, tabeli esimeses veerus loetletud liikide suhtes.
Artikkel 2
Käesolev otsus on adresseeritud Tšehhi Vabariigile, Eesti Vabariigile, Küprose Vabariigile, Läti Vabariigile, Leedu Vabariigile, Malta Vabariigile ja Poola Vabariigile.
Brüssel, 8. märts 2005

Labels: 17
3
6
18
15